Fyri hvørt barnið undir 18 ár, ið tú hevur foreldramyndugleika yvir, verður latin ein frádráttur í lands- og kommunuskattinum. Barnafrádrátturin er kr. 8000 í 2013 í Tórshavnar kommunu. Hetta eru knappar 2000 krónur meira enn miðal barnafrádrátturin í føroyskum kommunum. Barnafrádrátturin í landsskattinum er kr. 6500 í 2013 fyri hvørt barnið. Hevur tú foreldramyndugleika yvir einum barni undir 18 ár, og býrt tú í Tórshavnar kommunu, er samlaði frádrátturin sostatt kr. 14.500 um árið. Frádrátturin er ymiskur alt eftir, hvørjari kommunu tú býrt í. Tórshavnar kommuna hevur millum hægstu barnafrádráttir í landinum. Foreldur, ið eru gift, kunnu velja, hvør teirra skal hava frádráttin. Eru foreldrini ikki gift, fær mamman barnafrádráttin.